b'\n_START_ARTICLE_\nCelica pomagalka\n_START_PARAGRAPH_\nCelica pomagalka ali celica T CD4 je limfocit T, ki pomaga limfocitu B pri sintezi protiteles. Poleg tega obstaja \xc5\xa1e drugi razred celic pomagalk, ki povzro\xc4\x8di aktivacijo drugih limfocitov T, da pride v njih do celi\xc4\x8dnega vnetnega odziva._NEWLINE_Celice T CD4 so dobile tako ime zato, ker na svoji povr\xc5\xa1ini izra\xc5\xbeajo ozna\xc4\x8devalec pripadnosti 4 (CD4); gre za podskupino celic, ki izra\xc5\xbeajo ta ozna\xc4\x8devalec.\n_START_SECTION_\nCelice pomagalke in HIV\n_START_PARAGRAPH_\nCelice pomagalke so primarna tar\xc4\x8da za virus HIV. Ozna\xc4\x8devalec CD4 so kot primarni in nujen receptor za vezavo virusov HIV-1, HIV-2 in SIV prepoznali \xc5\xbee leta 1984. Bistvena stopnja pri pritrjevanju virusa na celico pomagalko je vezava virusne beljakovine gp120 na CD4; vezava povzro\xc4\x8di v celici aktivacijo dolo\xc4\x8denih signalnih poti, hkrati pa tudi spodbuja apoptozo celice. Vendar CD4 kot receptor ne zado\xc5\xa1\xc4\x8da za vstop virusa v celico, potreben je \xc5\xa1e kemokinski koreceptor, in sicer CCR5 ali CXCR4.'